
Parlamentul  României

Camera  Deputaţilor
  Comisia juridică, de disciplină                                       Comisia pentru sănătate 

              şi imunităţi                                                                     şi familie

    Bucureşti, 17 martie 2014                                            Bucureşti, 17 martie  2014

              Nr.Plx 560                                                                     Nr.4c-8/50                

BIROULUI PERMANENT

AL

CAMEREI DEPUTAŢILOR,

Vă înaintăm, alăturat, raportul comun asupra propunerii legislative pentru modificarea şi completarea art.313 din Legea nr.95/2006, cu privire la recuperarea unor sume băneşti de la persoanele care aduc daune sănătăţii altor persoane, trimisă Comisiei juridice, de disciplină şi imunităţi şi Comisiei pentru sănătate şi familie, pentru examinare pe fond, cu adresa nr. Plx 560/2013 din 2 decembrie 2013.

În raport de obiectul şi conţinutul reglementării, iniţiativa legislativă face parte din categoria legilor ordinare.
                      PREŞEDINTE,                                       PREŞEDINTE,

                    BOGDAN CIUCĂ                                RODICA NASSAR

RAPORT  COMUN
asupra  propunerii legislative pentru modificarea şi  completarea art.313 din Legea nr.95/2006, cu privire la recuperarea unor sume băneşti de la  persoanele care aduc daune sănătăţii altor persoane (Plx560/2013)
În temeiul dispoziţiilor art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere în fond, împreună cu Comisia pentru sănătate şi familie cu  propunerea legislativă  pentru modificarea şi  completarea art.313 din Legea nr.95/2006, cu  privire  la  recuperarea unor sume băneşti de la  persoanele  care aduc daune sănătăţii altor persoane , trimisă cu adresa nr. Pl-x 560 din 2 decembrie 2013. 
La întocmirea prezentului raport comun, cele două comisii au avut în vedere:

· avizul  favorabil al Consiliului Legislativ (nr.565 din 17 iunie 2013), cu observaţii şi propuneri;
· punctul de vedere negativ al Guvernului (nr.1411 din 6  august 2013); 
· punctul de vedere negativ al Ministerului Sănătăţii (nr.En5451 din 7 iulie 2013).

Propunerea legislativă  are ca obiect de reglementare modificarea art.313 din Legea nr.95/2006, în sensul acordării calităţii procesuale active  caselor de asigurări de sănătate, în toate litigiile care  au  drept  obiect recuperarea cheltuielilor ocazionate de  asistenţa medicală pentru  persoanele a căror sănătate a fost prejudiciată prin faptele altor  persoane. 
În conformitate cu prevederile art.63 din Regulamentul Camerei Deputaţilor, republicat, cele două comisii au dezbătut separat propunerea legislativă.
Membrii Comisiei juridice, de disciplină şi imunităţi au examinat iniţiativa legislativă, în şedinţa din 18 februarie 2014. La dezbateri au fost prezenţi 24 deputaţi, din totalul de 26 membri ai comisiei.
Membrii Comisiei pentru sănătate şi familie au examinat iniţiativa legislativă în şedinţa din 11 martie 2014. La şedinţă au fost prezenţi 16 deputaţi, din totalul de 18 membri ai comisiei. La dezbateri a participat, în conformitate cu prevederile art.55 din Regulamentul Camerei Deputaţilor, republicat, din partea Ministerului Sănătăţii, dl.Răzvan Vulcănescu – subsecretar de stat.

Raportul celor două comisii a fost adoptat cu unanimitate de voturi.

În raport cu obiectul şi conţinutul său, propunerea legislativă face parte din categoria legilor ordinare. 
Senatul, în calitate de primă Cameră sesizată, a respins iniţiativa legislativă în şedinţa din  28 noiembrie 2013. 

Potrivit dispoziţiilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările şi completările  ulterioare, Camera Deputaţilor este Cameră decizională. 
În urma finalizării dezbaterilor, Comisiile propun plenului Camerei Deputaţilor respingerea propunerii legislative din următoarele considerente:

- potrivit art.313 din Legea nr.95/2006, daunele aduse sănătăţii unei persoane, respectiv cheltuielile efective ocazionate de asistenţa medicală acordată, sunt suportate de către persoana care le-a cauzat, aceste dispoziţii având un sens mult mai larg decât cel atribuit în propunerea legislativă;
- cheltuielile ocazionate de asistenţa medicală acordată persoanelor menţionate la art.313 din Legea nr.95/2006, reprezintă un prejudiciu cauzat furnizorului de servicii medicale şi nicidecum caselor de asigurări de sănătate;

- având în vedere toate demersurile legale pe care casele de asigurări de sănătate ar trebui să le îndeplinească în vederea recuperării acestor sume, adoptarea propunerii legislative ar atrage o majorare a cheltuielilor prevăzute în bugetul FNUASS.

                      PREŞEDINTE,                                                 PREŞEDINTE,

                  BOGDAN CIUCĂ                                           RODICA NASSAR
      SECRETAR,                                                     SECRETAR,

       THEODOR-CĂTĂLIN NICOLESCU                         FLORIN BUICU
          Florica Manole – consilier parlamentar

          Livia Spînu – consilier parlamentar

